આ પદ્ધતિનું વૈજ્ઞાનિક નામ ક્રાયરો-ઈલેક્ટ્રોનિક માઈક્રોસ્કોપી છે. પરંતુ તેનો સાદો મતલબ એટલો જ થાય છે કે અત્યાર સુધી જે બાયોમોલેક્યુલ (કોષ ઉત્પાદિત કરતા તત્ત્વો)ની થ્રીડી તસવીર શક્ય ન હતી, એ હવે શક્ય બનશે. નોબેલ સમિતિએ જણાવ્યુ હતું કે આ બાયોકેમેસ્ટ્રીના ક્ષેત્રમાં બહુ મહત્ત્વપૂર્ણ સંશોધન છે. કેમ કે બાયોમોલેક્યુલ ગણાતા પ્રોટિન્સ, કાર્બોહાઈડ્રેટ, ન્યુક્લિયસ એસિડ, લિપિડનો અભ્યાસ કરવો બહુ મોટો પડકાર છે. દરેક સજીવ (વનસ્પતિ-પશુ-મનુષ્ય)ના શરીરમાં જોવા મળતાં આ બધા તત્ત્વો શરીરના બંધારણ માટે મહત્ત્વના છે. તેનો અભ્યાસ કરવા માટે મોટે ભાગે ઈલેક્ટ્રોનિક માઈક્રોસ્કોપનો ઉપયોગ કરવામાં આવે છે. પરંતુ ઈલેક્ટ્રોનિક માઈક્રોસ્કોપથી આ બાયોમોલેક્યુલની થ્રીડી તસવીર લઈ શકાતી ન હતી.